A)

Ražojumu tipi 1) Dators: ierīce, kas veic loģiskās operācijas un apstrādā datus. Šajās specifikācijās datori ir gan stacionārie, gan portatīvie datori, tostarp galddatori, integrētie galddatori, piezīmjdatori, mazserveri, vienkāršotie klientdatori un darbstacijas. Lai gan datoriem var izmantot ievadierīces un displejus, šādas ierīces nav obligāti jāiekļauj datora piegādes komplektācijā. Datorā ir vismaz: a) centrālais procesors (CPU), lai veiktu operācijas. Ja CPU nav ievietots, ierīcei ir jādarbojas kā klienta tīkla vārtejai uz serveri, kurš strādā kā skaitļošanas CPU; b) lietotāja ievadierīces, piemēram, tastatūra, pele vai skārienpaliktnis; kā arī c) integrēts displeja ekrāns un/vai spēja atbalstīt ārējo displeja ekrānu informācijas izvadei. 2) Galddators: dators, kura galvenais bloks paredzēts pastāvīgai izvietošanai noteiktā vietā, bieži uz galda vai grīdas. Galddatori nav paredzēti pārnēsāšanai, un tie ir paredzēti izmantošanai ar ārējo displeju, tastatūru un peli. Galddatori ir paredzēti plašam mājas un biroja lietojumu klāstam, tostarp lietojumam pārdošanas vietās. a) Integrētais galddators: galddators, kurā skaitļošanas aparatūra un displejs ir integrēti vienā korpusā un kurš maiņstrāvas barošanas avotam ir pieslēgts ar vienu kabeli. Ir divu veidu integrētie galddatori: 1) sistēma, kurā displejs un dators ir fiziski apvienoti vienā blokā, vai 2) sistēma, kas konstruēta kā vienota sistēma, kurā displejs ir atsevišķs, bet savienots ar galveno korpusu ar līdzstrāvas barošanas kabeli, un gan datoru, gan displeju darbina no viena barošanas bloka. Kā galddatoru apakškategorija integrētie galddatori parasti ir konstruēti tā, lai nodrošinātu funkcionalitāti, kas ir līdzvērtīga galddatoru sistēmu funkcionalitātei. 3) Piezīmjdators: dators, kas īpaši paredzēts tam, lai to varētu pārnēsāt un darbināt ilgāku laiku gan ar tiešu savienojumu ar maiņstrāvas barošanas avotu, gan bez tā. Piezīmjdatorā ietilpst integrēts displejs, neatvienojama, mehāniska tastatūra (izmantojot fiziskus, pārvietojamus taustiņus) un rādītājierīce. Piezīme. Piezīmjdatori parasti ir paredzēti tam, lai nodrošinātu funkcionalitāti, kas ir līdzvērtīga galddatoru funkcionalitātei, tostarp nodrošinātu tādas programmatūras izmantošanu, kuras funkcionalitāte ir līdzvērtīga galddatoros izmantotās programmatūras funkcionalitātei. Šajās specifikācijās piezīmjdatori ietver arī modeļus ar skārienjūtīgu ekrānu. a) Mobils vienkāršotais klientdators: dators, kurš atbilst vienkāršotā klientdatora definīcijai un ir īpaši paredzēts pārnešanai, kā arī tas atbilst piezīmjdatora definīcijai. Šajās specifikācijās šos ražojumus uzskata par piezīmjdatoriem. b) “Divi vienā” piezīmjdators: dators, kurš ir līdzīgs parastajam piezīmjdatoram ar korpusu, bet kuram ir atvienojams displejs, ko atvienotā veidā var izmantot kā atsevišķu ievadvirsmas datoru/planšetdatoru. Ražojuma tastatūras un displeja daļa ir jāpiegādā kā integrēts mezgls. Turpmāk šajās specifikācijās “divi vienā” piezīmjdatori tiek uzskatīti par piezīmjdatoriem, tāpēc tie atsevišķi nav minēti. 4) Ievadvirsmas dators/planšetdators: pārnēsāšanai paredzēta skaitļošanas ierīce, kas atbilst visiem šādiem kritērijiem: a) tai ir integrēts displejs, kura izmērs pa diagonāli pārsniedz 6,5 collas, bet nepārsniedz 17,4 collas; b) piegādes konfigurācijā tam nav integrētas, fiziski piestiprinātas tastatūras; c) tai ir skārienekrāns, kas ir galvenā ievadierīce (iespējams pievienot arī tastatūru); d) tai ir bezvadu tīkla savienojums (piemēram, Wi-Fi, 3G, LTE utt.), kas ir galvenais savienojuma veids; kā arī e) tai ir un tā galvenokārt darbojas no iekšēja akumulatora (ar ligzdu pieslēgšanai maiņstrāvas tīklam, ko galvenokārt izmanto akumulatora uzlādēšanai, nevis ierīces darbināšanai). 5) Portatīvais “viss vienā” dators: skaitļošanas ierīce, kas konstruēta ierobežotai pārnēsājamībai un atbilst visiem šādiem kritērijiem: a) tai ir integrēts displejs, kura izmērs pa diagonāli ir lielāks par vai ir vienāds ar 17,4 collām; b) piegādes konfigurācijā ražojuma fiziskajā korpusā nav integrētas tastatūras; c) tai ir skārienekrāns, kas ir galvenā ievadierīce (iespējams pievienot arī tastatūru); d) tai ir bezvadu tīkla savienojums (piemēram, Wi-Fi, 3G, LTE utt.); kā arī e) tai ir iebūvēts akumulators, tomēr to galvenokārt paredzēts darbināt no maiņstrāvas tīkla. 6) E-lasītājs: ierīce, kas paredzēta statisku attēlu attēlošanai un izmantošanai. Displejam ir raksturīga zema atsvaidzes intensitāte, un tas ir veidots no bistabiliem materiāliem, kam enerģija nepieciešama nevis tam, lai uzturētu redzamu attēlu, bet vienīgi tam, lai to mainītu. 7) Mazserveris: dators, kurā parasti izmanto galddatora komponentus galddatora izmēra korpusā, bet kuru galvenokārt paredzēts lietot kā datu glabāšanas resursdatoru citiem datoriem. Mazserveri ir paredzēti tādiem uzdevumiem kā tīkla infrastruktūras pakalpojumu nodrošināšana (piem., arhivēšana) un datu un multivides failu mitināšana. Šo ražojumu primārais uzdevums nav informācijas apstrāde citām sistēmām vai tīmekļa serveru darbināšana. Mazserverim ir šādi parametri: a) tam ir pastatnes (pedestal) tipa, torņa (tower) tipa vai cits tipveida galddatora korpuss tā, ka visi datu apstrādes, glabāšanas un tīkla saskarnes komponenti ir ievietoti vienā korpusā/ražojumā; b) paredzēts ekspluatācijai 24 stundas diennaktī un 7 dienas nedēļā, un neparedzētais zaudlaiks ir minimāls (dažas stundas gadā); c) tas spēj darboties vidē ar vairākiem lietotājiem, vienlaikus apkalpojot vairākus caur tīklu pieslēgtus klientdatorus; kā arī d) tas ir paredzēts izmantošanai ar nozarē akceptētu mājas vai mazjaudīga servera lietojumu operētājsistēmu (piemēram, Windows Home Server, Mac OS X Server, Linux, UNIX, Solaris). 8) Vienkāršotais klientdators: dators ar neatkarīgu barošanas avotu, kurš primārās funkcionalitātes nodrošināšanai izmanto savienojumu ar attālinātiem skaitļošanas resursiem (piemēram, serveri, attālinātu darbstaciju). Lielākā daļa skaitļošanas funkciju (piemēram, programmizpilde, datu glabāšana, mijiedarbība ar citiem interneta resursiem) tiek nodrošināta, izmantojot attālinātos skaitļošanas resursus. Šajās specifikācijās vienkāršotie klientdatori ir 1) ierīces, kam nav datorā integrēta rotācijas tipa datu nesēja, un 2) ierīces, kuras paredzēts izmantot pastāvīgā atrašanās vietā (piemēram, uz galda), nevis pārnēsāšanai. a) Integrētais vienkāršotais klientdators: vienkāršotais klientdators, kura skaitļošanas aparatūra un displejs ir pieslēgti maiņstrāvas tīklam ar vienu kabeli. Ir divi iespējami integrēto vienkāršoto klientdatoru veidi: 1) sistēma, kurā displejs un dators ir fiziski apvienoti vienā blokā; vai 2) sistēma, kas veidota kā vienota sistēma, kurā displejs ir atsevišķs, bet ir savienots ar galveno korpusu ar līdzstrāvas barošanas kabeli, un kurā gan datoru, gan displeju darbina no viena barošanas avota. Tā kā integrētie vienkāršotie klientdatori ir vienkāršoto klientdatoru apakškategorija, tie parasti ir konstruēti tā, lai nodrošinātu funkcionalitāti, kas līdzvērtīga vienkāršoto klientdatoru sistēmu funkcionalitātei. b) Ārkārtīgi vienkāršotais klientdators: dators ar mazākiem vietējiem resursiem nekā standarta vienkāršotajam klientdatoram, kas neapstrādātus peles un tastatūras ievaddatus sūta uz attālinātu skaitļošanas resursu un saņem atpakaļ neapstrādātu video no attālināta skaitļošanas resursa. Ārkārtīgi vienkāršoti klientdatori nevar vienlaicīgi nodrošināt saskarni ar vairākām ierīcēm vienlaicīgi, kā arī nevar logu režīmā palaist attālinātas lietojumprogrammas, jo tajos nav lietotājpieejamas klienta operētājsistēmas (t. i., zem programmaparatūras, lietotājam nepieejama). 9) Darbstacija: jaudīgs, vienam lietotājam paredzēts dators, ko parasti izmanto grafikas lietojumprogrammām, datorizētajai projektēšanai (CAD), programmatūras izstrādei, finanšu un zinātniskiem lietojumiem, kā arī citiem uzdevumiem, kuru izpildei vajadzīga augsta skaitļošanas jauda. Šīs specifikācijas aptvertās darbstacijas: a) tirgo kā darbstacijas; b) to vidējais starpatteiču laiks (MTBF) ir vismaz 15 000 stundas (pamatojoties vai nu uz Bellcore TR-NWT-000332 (6. izdevums, 12/97), vai uz praktiskā ekspluatācijā apkopotiem datiem); un c) tās atbalsta kļūdu labojošo kodu (ECC) un/vai buferatmiņu. Turklāt darbstacija atbilst trim vai vairākiem šādiem kritērijiem: a) nodrošina papildu barošanas izvadu augstas veiktspējas grafikas karšu darbināšanai (piemēram, PCI-E 6 kontakttapu 12 V papildu barošanas izvads); b) papildus grafikas kartes(-šu) kontaktligzdai(-ām) un/vai PCI-X atbalstam uz mātesplates ir vismaz x4 PCI-E kontaktligzda; c) neatbalsta vienveida atmiņas piekļuves (UMA) grafiku; d) nodrošina piecas vai vairāk PCI, PCIe vai PCI-X kontaktligzdas; e) nodrošina daudzprocesoru atbalstu diviem vai vairākiem procesoriem (atbalsta fiziski atsevišķus procesorus/ligzdas, t. i., prasība netiek izpildīta, ja ir nodrošināts atbalsts vienam daudzkodolu procesoram); un/vai f) tai piešķirtas vismaz divu neatkarīgu programmatūras izstrādātāju (NPI) ražojuma sertifikācijas; sertifikācijas process var vēl būt nepabeigts, bet tas jāpabeidz 3 mēnešu laikā pēc atbilstības apstiprināšanas.